Sep 30,2017
స్పైస్‌జెట్‌ చేతికి కొత్తగా 50 విమానాలు
ముంబయి: ప్రాంతీయ విమానయాన రంగంలో వేగంగా విస్తరిస్తున్న స్పైస్‌జెట్‌ సంస్థ తాజాగా మరో 50 విమానాలను కొనుగోలు చేయనుంది. ఇందుకు సంబంధించి కెనడాకు చెందిన బంబార్డియార్‌ సంస్థతో శుక్రవారం ఒక ఒప్పందం కుదుర్చుకుంది. దాదాపు 1.7 బిలియన్‌ డాలర్లను వెచ్చించి 90 మంది ప్రయాణికుల సామర్థ్యంతో కూడిన టర్బోప్రోప్‌ విమానాలను స్పైస్‌జెట్‌ సొంతం చేసుకోనుంది. ఈ వాహనాలు అందుబాటులోకి వస్తే 90 మంది సీటింగ్‌ సామర్థ్యంలో టర్బోప్రోప్‌ విమానాలను వాడుతున్న మొట్టమొదటి విమానయాన సంస్థగా స్పైస్‌జెట్‌ రికార్డు సృష్టించనుందని బంబార్డియార్‌ సంస్థ వెల్లడించింది. గత జూన్‌లోనే ఇందుకు సంబందించిన స్పైస్‌జెట్‌ అధినేత అజరు సింగ్‌ ఒక ప్రకటన చేసినప్పటికీ పలు దశలు దాటి ఈ ఒప్పందం శుక్రవారం ఒక కొలిక్కి వచ్చింది. స్పైస్‌జెట్‌ సంస్థ ఇప్పటికే 78 మంది ప్రయాణికుల సామర్థ్యంతో కూడిన 20 బంబార్డియా విమనాలను కలిగి ఉంది. దీనికి తోడు 35 బోయింగ్‌ 737 విమానాల ద్వారా కూడా స్పైస్‌జెట్‌ సంస్థ సర్వీసులను అందిస్తోంది. కొత్త విమానాలతో సంస్థ సేవలు మరింత విస్తరించనున్నాయి.
మీ స్నేహితులకు రికమెండ్ చెయ్యండి